text: [{"text_idx": "#000008", "text": "Fwena Kudi Leza mu Milombelo"}, {"text_idx": "#000009", "text": "Mwanda waka tufwaninwe kulombela kudi Leza?\nI bika byotufwaninwe kulonga pa kusaka Leza etwimvwane?\nLeza ulondololanga ku milombelo yetu namani?"}, {"text_idx": "#000010", "text": "Mwanda waka tufwaninwe kulombela kudi Leza?"}, {"text_idx": "#000012", "text": "Leza ulondololanga ku milombelo yetu namani?"}, {"text_idx": "#000013", "text": "Mwine \u201cwapangile mu\u0304lu ne panshi\u201d udi na mutyima wa kwimvwana milombelo yetu"}, {"text_idx": "#000014", "text": "1, 2. Mwanda waka tufwaninwe kumona milombelo bu dyese dikatampe, ne mwanda waka tunenwe kuyuka bifundija Bible pa mwanda utala milombelo?"}, {"text_idx": "#000015", "text": "NTANDA i kantu katyetye mpata shi twiidingakanye na madiulu onso ne bukata. Bine, ku meso a Yehova, \u201cwapangile mu\u0304lu ne panshi,\u201d mizo ya bantu idi pamo\u2019nka bwa dino dya mema mu mulondo. (N\u0303imbo 115:15; Isaya 40:15) Ino Bible unena\u2019mba: \u201cYehova udi pa bwipi na boba bonso bamwitanga, na bonso bamwitanga mu binebine. Ukafikijanga kisaka boba bamwakaminwe; kadi uke\u0304vwananga lwito lwabo.\u201d (N\u0303imbo 145:18, 19) Langa\u2019po bidi buluji bwa bino binenwa! Umpangi mwine\u0304 bukomo bonso udi pabwipi netu kadi witwivwananga \u2018potumwita na bubinebine.\u2019 Dino shadyo dyo dyese dikatampe kasha\u0304 dya kufwena Leza mu milombelo!"}, {"text_idx": "#000016", "text": "2 Ino shi tusaka Yehova emvwane milombelo yetu, tufwaninwe kumulomba mwasakila. Le tubwanya kino namani shi ketwimvwanijepo byobya bifundija Bible pa mwanda utala milombelo? Nanshi i kipite buya tuyuke byobya binena Bisonekwa pa uno mwanda, mwanda milombelo itufwenyanga kubwipi na Yehova."}, {"text_idx": "#000017", "text": "3. I buluji\u2019ka bumo bwa mvubu botufwaninwe kulombela kudi Yehova?"}, {"text_idx": "#000018", "text": "3 Buluji bumo botufwaninwe kulombela kudi Yehova i mwanda aye mwine witwita tumulombe. Kinenwa kyandi kitukankamika\u2019mba: \u201cKemwakikambakanyai mityima pa kintu nansha kimo, inoko umbyonso yukijai Leza byomulomba mu milombelo ne kwabija pamo ne kufwija\u2019ko; kadi ndoe ya Leza itabukile milangwe yonso ikalama mityima yenu ne n\u0303eni yenu padi Kidishitu Yesu.\u201d (Fidipai 4:6, 7) Bine, ketufwaninwepo kulengwa ino mpangiko ya buswe itutu\u0304dile\u2019ko Muludiki Mwine Mukatakata wa diulu ne ntanda!"}, {"text_idx": "#000019", "text": "4. Le kulombela kitatyi ne kitatyi kudi Yehova kuningijanga namani kipwano kyotupwene nandi?"}, {"text_idx": "#000020", "text": "4 Buluji bukwabo botulombela kudi Yehova i buno: kumulomba kitatyi ne kitatyi o muswelo wa kukomeja kipwano kyotupwene nandi. Balunda ba pa mutyima kebesambengapo enka shi basaka kintu kampanda. Ino balunda balumbuluke betanga mutyima abo bene, ne bulunda bwabo bwendanga buninga ponso pobesapwila milangwe, pobalupula bibadi ku mityima, ne malango abo. Mo mwikadile ne kipwano kyetu na Yehova Leza mu bintu bimo. Wi mwifunde mu dino dibuku bintu bivule bifundija Bible pa mwanda utala Yehova, bumuntu bwandi, ne mpango yandi. Ubayuka amba i muntu udi\u2019ko bine. Nanshi milombelo i mukenga wa abe kulombola Shobe wa mu\u0304lu milangwe ne malango obe a munda. Polonga namino, i kwifwenya kowifwenya kudi Yehova.\u2014Yakoba 4:8."}, {"text_idx": "#000021", "text": "5. I bika bilombola amba Yehova kemvwanangapo milombelo yo-yonso?"}, {"text_idx": "#000022", "text": "5 Le Yehova wimvwananga milombelo yo-yonso? Imvwana byaa\u0304nene bene Isalela bantomboki ba mu mafuku a mupolofeto Isaya, amba: \u201cPo mukavudija lulombelo lungilungi, nkikemvwanapo; mwanda makasa enu i mayule mashi.\u201d (Isaya 1:15) Nanshi kudi bilongwa kampanda bikokeja kulengeja Yehova apele kwimvwana milombelo yetu. Nanshi, pa kusaka Leza emvwane milombelo yetu senene, tufwaninwe kubwanya bisakibwa kampanda bya kyalwilo."}, {"text_idx": "#000023", "text": "6. Pa kusaka Leza emvwane milombelo yetu, i kisakibwa\u2019ka kibajinji kya kuvuija, ne tukabwanya\u2019kyo namani?"}, {"text_idx": "#000024", "text": "6 Kisakibwa kibajinji i kwikala na lwitabijo. (Tanga Mako 11:24.) Mutumibwa Polo wa\u0304sonekele amba: \u201cNe kadi, pampikwa lwitabijo kebibwanikapo kusangaja Leza, mwanda yewa umufwena ufwaninwe kwitabija\u2019mba udi\u2019ko ne amba upalanga mpalo boba bamukimba na mikeketo.\u201d (Bahebelu 11:6) Kwikala na lwitabijo lwa bine ke enkapo kuyuka amba Leza udi\u2019ko ne amba wimvwananga milombelo ne kulondolola\u2019yo. Ino lwitabijo lumwekanga mu bilongwa byetu. Tufwaninwe kulombola pato\u0304kelela amba tudi na lwitabijo mu muswelo otwiendeja mu bu\u0304mi bwetu bwa difuku ne difuku.\u2014Yakoba 2:26."}, {"text_idx": "#000025", "text": "7. (a) Mwanda waka tufwaninwe kwisamba na bule\u0304me potulombela kudi Yehova? (b) Potulomba Leza, tukalombola namani kwityepeja ne kubulwa budimbidimbi kwetu?"}, {"text_idx": "#000026", "text": "7 Kadi Yehova usaka boba bamufwena mu milombelo bamufwene na kwityepeja ne na mutyima wampikwa budimbidimbi. Mwene tudi na buluji bwa kwityepejeja potwisamba na Yehova? Bantu pobendanga kukesamba na mulopwe nansha na mwendeji wa ntanda, divule banenanga na bule\u0304me, bale\u0304meka kitenta kya mulopwe\u2019wa. Le Yehova papo ke pepi, mwene ye mwine otukafwena na bule\u0304me bonso! (N\u0303imbo 138:6) I amo, mwanda aye ye \u201cLeza Mwinebukomobonso.\u201d (Ngalwilo 17:1) Nanshi potulombela kudi Leza, muswelo otumufwena ufwaninwe kulombola amba tuyukile na kwityepeja amba tudi munshi mwandi. Kwityepeja kwa uno muswelo kuketutonona tulombe myanda itamba ku mutyima wetu, pambulwa budimbidimbi, pampikwa kibidiji, ne pampikilwa kujokelajokela\u2019mo.\u2014Mateo 6:7, 8."}, {"text_idx": "#000027", "text": "8. I muswelo\u2019ka otukokeja kulonga bintu mungya milombelo yetu?"}, {"text_idx": "#000028", "text": "8 Kisakibwa kikwabo kya kubwanya pa kwimvwanwa na Leza i kulonga mungya milombelo yetu. Yehova usaka tulonge bukomo bwetu bonso bwa kukwatan\u0303ana na byobya byotulomba. Kimfwa, shi tulomba amba: \u201cWitupe bidibwa byetu bya dyalelo,\u201d tufwaninwe kuputuma na mingilo mu kaji ko-konso kotubwanya kwingila. (Mateo 6:11; 2 Tesalonika 3:10) Wimvwane tulomba betukwashe tunekenye buko\u0304keko\u0304ke kampanda bwa ku ngitu, tufwaninwe kuta mutyima wa kwepuka ngikadilo yo-yonso ikokeja kwitufikija mu kutompibwa. (Kolose 3:5) Ne kadi, kutentekela pa bino bisakibwa bya kyalwilo, kudi bipangujo bimo bitala pa milombelo byotusaka tutane malondololo."}, {"text_idx": "#000029", "text": "9. Tufwaninwe kulombela kudi ani, ne kupityila kudi ani?"}, {"text_idx": "#000030", "text": "9 Tufwaninwe kulombela kudi ani? Yesu wa\u0304fundije balondi bandi kulombela kudi \u201cTata wetu wa mu\u0304lu.\u201d (Mateo 6:9) Nanshi milombelo yetu ifwaninwe kulombelwa\u2019nka kudi Yehova Leza kete. Inoko, Yehova usaka tuyuke ne kitenta kidi\u2019po wandi Mwana mubutulwe bunka, Yesu Kidishitu. Potwefundile Shapita wa 5, twayukile amba Yesu wa\u0304tuminwe pano pa ntanda bu kinku\u0304lwa kya kwituku\u0304la ku bubi ne ku lufu. (Yoano 3:16; Loma 5:12) Kadi ye Kitobo Mukatampe ne Mutyibi utongelwe. (Yoano 5:22; Bahebelu 6:20) O mwanda Bisonekwa bitulomba kulombela kupityila kudi Yesu. Aye mwine wa\u0304nene amba: \u201cAmi ne dishinda ne bubine ne bu\u0304mi. I kutupu wiya kudi Tata poso upityila padi ami.\u201d (Yoano 14:6) Shi tusaka milombelo yetu itelekwe, nankyo tulombei enka kudi Yehova kupityila kudi wandi Mwana kete."}, {"text_idx": "#000031", "text": "10. I kika kinenenwa amba kekudipo mwimanino ulombelwe kitatyi kyotulomba?"}, {"text_idx": "#000032", "text": "10 Le bitulomba kwimana nansha kushikata mu muswelo wa pa bula potulomba? Ke amopo. Yehova kalombelepo mwimanino nansha mushikatyilo kampanda, shi wa makasa nansha wa umbidi onso mutuntulu. Bible ufundija amba kudi mimanino nansha mishikatyilo palapala itabijibwe. Kimfwa kushikata, kubandika mutwe, kufukama, nansha ke kwimana bwimwa. (1 Bilongwa 17:16; Nehemia 8:6; Danyele 6:10; Mako 11:25) Kidi na mvubu mpata ke mwimaninopo wa pa bula umwene bakwenu, mhm, ino i mwikadilo moloke wa mutyima. Kimfwa potwingila mingilo ya bukile-bukya, potutanwa na myanda ya kupe\u0304lakana nayo, tukokeja kulombela mundamunda ponso potudi. Yehova wimvwananga ino milombelo nansha shi boba betujokolokele kebemvwene\u2019yopo.\u2014Nehemia 2:1-6."}, {"text_idx": "#000033", "text": "11. I myanda\u2019ka imoimo itutala yotukokeja kutela mu milombelo yetu?"}, {"text_idx": "#000034", "text": "11 Le tukokeja kulomba bika? Bible ushintulula\u2019mba: \u201cWivwane tumulombe kintu kyonso, shi kika shi kika, mwendele kiswa-mutyima kyandi, [Yehova] witwivwananga.\u201d (1 Yoano 5:14) Nanshi tukokeja kulomba kintu kyo-kyonso kikwatan\u0303ene na kiswa-mutyima kya Leza. Le Leza usakanga tulombe ne bintu bitutala batwe bene? Bine, usakanga! Kulomba Yehova kudi pamo bwa kwisamba na mulunda wa pa mutyima. Tunenanga pambulwa kafinda, \u2018na kupungulwila mutyima wetu\u2019 kudi Leza. (N\u0303imbo 62:8) I kyendele\u2019mo tulombe mushipiditu wandi ujila, mwanda o wa kwitukwasha tulonge byoloke. (Luka 11:13) Ne kadi tukokeja kulomba buludiki bwandi mwa kutyibila mbila ya tunangu ne kumona bukomo bwa kulwa na bikambija. (Yakoba 1:5) Shi tubalonga bubi, tufwaninwe kulomba kulekelwa pangala pa kitapwa kya Kidishitu. (Efisesa 1:3, 7) Inoko, ketufwaninwepo kwimanina\u2019nka pa kulomba bintu bitutala kete. Tufwaninwe kutandabula milombelo yetu na kutela bantu bakwabo\u2014ba mu kisaka ne bato\u0304tyi netu bene kumo.\u2014Bilongwa 12:5; Kolose 4:12."}, {"text_idx": "#000035", "text": "12. I muswelo\u2019ka otukokeja kutangidija bidi myanda itala Tata wetu wa mu\u0304lu mu milombelo yetu?"}, {"text_idx": "#000036", "text": "12 Myanda itala Yehova Leza yo ifwaninwe kutangidijibwa mu milombelo yetu. Bine tudi na bubinga bwa kutendela Yehova na mutyima onso ne kumufwija\u2019ko pangala pa buyampe bwandi. (1 Bilongwa 29:10-13) Yesu we\u0304tushidile lulombelo lwa kulondela\u2019po, ludi mu Mateo 6:9-13, mwine mwetufundija kulomba amba dijina dya Leza dipandulwe, ko kunena amba diyukane bu dijila nansha bu dikola. (Tanga.) Kupwa wa\u0304nena amba Bulopwe bwa Leza bwiye ne kiswa-mutyima kyandi kilongwe pano monka mokilongelwa mu\u0304lu. Pa kupwa kutela bino bintu bya kamweno bitala padi Yehova, ye kwanza Yesu wa\u0304ta mutyima ku myanda itala muntu mwine. Ne batwe netu mo monka, shi tutangidija Leza kumeso mu milombelo yetu, nabya tukalombola amba ketutelepo mutyima enka ku myanda itutala."}, {"text_idx": "#000038", "text": "13 Milombelo yetu ifwaninwe kwikala milampe namani? Bible kaletelepo mukalo wa milombelo ya pa bunka nansha ke ya pa kitango kya bantu mine. Ikokeja kwikala mi\u0304pi pamo bwa ya kumeso kwa kudya nansha milampe shi tulombola Yehova byonso bidi ku mutyima wetu. (1 Samwele 1:12, 15) Inoko, Yesu wa\u0304topekele bantu ba\u0304di bemwene bu boloke ba\u0304di balombela milombelo milamila, ya kwimwekeja ku bakwabo. (Luka 20:46, 47) Milombelo ya uno muswelo keitulumujangapo Yehova. Kisakwa kine i kulomba bitamba ku mutyima wetu. O mwanda bula bwa milombelo mitabijibwe i bwishile mungya ngikadilo ne bisakibwa."}, {"text_idx": "#000039", "text": "Milombelo yetu ikokeja kwimvwanwa kitatyi kyo-kyonso"}, {"text_idx": "#000040", "text": "14. Bible usaka kunena bika petukankamika \u201ckulombela kyaba kyonso,\u201d ne i mwanda\u2019ka uleta nsagaji?"}, {"text_idx": "#000041", "text": "14 Le tufwaninwe kulombela dinga? Bible witukankamika \u201ckulombela kyaba kyonso,\u201d \u2018kutakamana mu milombelo,\u2019 ne \u2018kulombela kitatyi kyonso.\u2019 (Mateo 26:41; Loma 12:12; 1 Tesalonika 5:17) Na bubine, bino binenwa kebishintululapo amba tufwaninwe kulombela Yehova dyuba dyonso dituntulu kwishinkija mpika. Ino Bible wituson\u0303anya kulombela kitatyi ne kitatyi, kufwija\u2019ko nyeke Yehova pa buyampe bwandi kotudi ne kwiubija mwadi aye wa kwitupa buludiki, busengi, ne bukomo. Mwene kuyuka amba Yehova katu\u0304dilepo bula nansha misunsa ya kwisamba nandi mu milombelo, kuleta nsangaji? Shi bine tusenswe ano madyese a kulombela, nankyo ketukabulwepo bitatyi bivule bya kulombela kudi Tata wetu wa mu\u0304lu."}, {"text_idx": "#000042", "text": "15. Mwanda waka tufwaninwe kunena amba \u201cAmena\u201d ku mfulo ya milombelo yetu ya bunka nansha ya pa kitango kya bantu?"}, {"text_idx": "#000043", "text": "15 I kika kyotufwaninwe kunenena \u201cAmena\u201d ku mfulo kwa milombelo? Kishima \u201camena\u201d kishintulula amba \u201ci amo,\u201d nansha amba \u201cmo monka.\u201d Bimfwa bya mu Bisonekwa bilombola amba i biyampe kunena amba \u201cAmena\u201d ku mfulo kwa milombelo yetu ya bunka nansha ya pa kitango kya bantu. (1 Bilongwa 16:36; N\u0303imbo 41:13) Potunena\u2019mba \u201cAmena\u201d ku mfulo kwa milombelo yetu, twitabijanga amba byotwanena tubanena\u2019byo pampikwa budimbidimbi. Potwitabija \u201cAmena\u201d\u2014mundamunda nansha na diwi ditunduke\u2014ku mfulo kwa milombelo ya muntu ulombela pa kitango kya bantu, tulombolanga amba tubaitabija milangwe yaanena.\u20141 Kodinda 14:16."}, {"text_idx": "#000044", "text": "16. I kikulupiji\u2019ka kyotudi nakyo pangala pa milombelo?"}, {"text_idx": "#000045", "text": "16 Lelo bine Yehova ulondololanga milombelo yetu? Bine ulondololanga\u2019yo! Tudi na kyalwilo kikomo kitupa kikulupiji amba yewa \u201cwivwananga kulombela\u201d ulondololanga milombelo yonso yampikwa budimbidimbi ya midiyo ne midiyo ya bantu. (N\u0303imbo 65:2) Malondololo a Yehova ku milombelo yetu akokeja kwiya mu miswelo palapala."}, {"text_idx": "#000047", "text": "17 Yehova wingidijanga bamwikeulu ne bengidi bandi ba pano panshi pa kulondolola milombelo. (Bahebelu 1:13, 14) Kudi myanda mimweke mivule ilombola bantu balombanga Leza ebakwashe bemvwanije Bible, ino abo bapwa\u2019tu kulombela betana na mwingidi wa Yehova kampanda. Ino myanda ilombola pato\u0304ka buludiki bwa bamwikeulu mu mwingilo wa kusapula Bulopwe. (Kusokwelwa 14:6) Yehova ulondololanga milombelo yotulomba mu kitatyi kya bufudile padi na kutonona mwine Kidishitu a\u0304ye etukwashe.\u2014Nkindi 12:25; Yakoba 2:16."}, {"text_idx": "#000048", "text": "Yehova ukokeja kulondolola milombelo yetu na kutonona mwine Kidishitu a\u0304ye etukwashe"}, {"text_idx": "#000049", "text": "18. I muswelo\u2019ka wingidijanga Yehova mushipiditu ujila ne Kinenwa kyandi pa kulondolola milombelo ya bengidi bandi?"}, {"text_idx": "#000050", "text": "18 Yehova wingidijanga kadi mushipiditu wandi ujila ne Bible, Kinenwa kyandi, pa kulondolola milombelo ya bengidi bandi. Ukokeja kulondolola potumulomba etukwashe mu matompo na kwitupa buludiki ne bukomo kupityila ku mushipiditu wandi ujila. (2 Kodinda 4:7) Divule dine malondololo a milombelo yetu yotulomba\u2019mo kuyuka kya kulonga atambanga mu Bible, mwitukwasha Yehova tutyibe mbila milumbuluke. Tukokeja kusokola bisonekwa bya kwitukwasha mu kwifunda kwetu kwa pa kasuku, ne potutanga mabuku a bwine Kidishitu, kimfwa dino dibuku. Tukokeja kwimvwana myanda ya mu bisonekwa yotusakilwa mu byobya binenwa ku kupwila kwa bwine Kidishitu, nansha mu binenwa bya mukulumpe wa kilelo mu kipwilo.\u2014Ngalatea 6:1."}, {"text_idx": "#000051", "text": "19. I bika byotufwaninwe kuyuka pa mwanda utala milombelo yotumona amba keilondolwelwepo?"}, {"text_idx": "#000052", "text": "19 Shi Yehova umweka bu waije kulondolola milombelo yetu mpika, ke kunenapo amba watunya kulondolola\u2019yo. Ino tufwaninwe kuvuluka amba Yehova ulondololanga milombelo yetu mungya kiswa-mutyima kyandi kadi pa kitatyi kyatungile aye mwine. Uyukile bisakibwa byetu ne muswelo wa kwibipwija kutabuka ne motwibiyukile. Divule witulekanga \u2018twendelele na kulomba, kukimba, ne kukokola.\u2019 (Luka 11:5-10) Kino kininga kyo kilombola Leza amba tudi na kipyupyu kya kutambula kintu\u2019kya, kadi amba lwitabijo lwetu i lwa bine. Ne kadi, Yehova ukokeja kulondolola milombelo yetu padi batwe kuyuka mpika. Kimfwa, ukokeja kulondolola milombelo yetu itala matompo kampanda na kwitupa\u2019tu bukomo bwa kutyumwina\u2019o umanwi pa kyaba kya kwiatalula.\u2014Tanga Fidipai 4:13."}, {"text_idx": "#000053", "text": "20. Mwanda waka tufwaninwe kukwatakanya bya binebine dyese dile\u0304me dya milombelo?"}, {"text_idx": "#000054", "text": "20 Bine, tufwijei\u2019ko Umpangi wa diulu ne ntanda pa kuteja kwateja bonso bamwabija mobifwaninwe mu milombelo! (Tanga N\u0303imbo 145:18.) Tukwatakanyei bya binebine dino dyese dile\u0304me dya kulombela dyotupelwe. Shi twidikwatakanye, nabya tukekala na kyepelo kya nsangaji kya kufwena mpata kudi Yehova, Mwimvwaniki wa milombelo."}, {"text_idx": "#000055", "text": "Kulombela kitatyi kyonso kudi Yehova kwitupanga muswelo wa kumufwena.\u2014Yakoba 4:8.\nPa kusaka Leza emvwane milombelo yetu, tufwaninwe kulombela na lwitabijo, na kwityepeja, ne pampikwa budimbidimbi.\u2014Mako 11:24.\nTufwaninwe kulombela\u2019nka kudi Yehova kupityila kudi wandi Mwana.\u2014Mateo 6:9; Yoano 14:6.\nYehova, mwine \u201cwivwananga kulombela,\u201d wingidijanga bamwikeulu bandi, bengidi bandi ba pano panshi, mushipiditu wandi ujila, ne Kinenwa kyandi pa kulondolola milombelo.\u2014N\u0303imbo 65:2."}, {"text_idx": "#000056", "text": "Kulombela kitatyi kyonso kudi Yehova kwitupanga muswelo wa kumufwena.\u2014Yakoba 4:8."}, {"text_idx": "#000057", "text": "Pa kusaka Leza emvwane milombelo yetu, tufwaninwe kulombela na lwitabijo, na kwityepeja, ne pampikwa budimbidimbi.\u2014Mako 11:24."}, {"text_idx": "#000059", "text": "Yehova, mwine \u201cwivwananga kulombela,\u201d wingidijanga bamwikeulu bandi, bengidi bandi ba pano panshi, mushipiditu wandi ujila, ne Kinenwa kyandi pa kulondolola milombelo.\u2014N\u0303imbo 65:2."}, {"text_idx": "#000061", "text": "Jehovah God, the Creator of heaven and earth, gives us an invitation and a promise."}]